Biota Ediakara

**Biota** **Ediakara** (sebelum ini dikenali sebagai **biota Vendia**) merupakan sebuah klasifikasi tempoh taksonomi yang terdiri daripada semua bentuk kehidupan yang terdapat di Bumi semasa tempoh Ediakara (). Biota tersebut adalah terdiri daripada organisma-organisma yang berbentuk tiub dan pelepah, dengan kebanyakannya tidak dapat bebas bergerak. Terdapat sebilangan jejak fosil biota tersebut ditemui di seluruh dunia, dan jejak-jejak fosil tersebut memberi indikasi kepada kewujudan organisma multisel kompleks terawal yang diketahui. Istilah "biota Ediakara" telah menerima kritikan daripada beberapa ahli sains kerana penggunaan istilah tersebut yang tidak konsisten, mengecualikan sesetengah fosil sewenang-wenangnya, dan tidak berupaya untuk ditakrif dengan tepat.Biota Ediakara mungkin telah mengalami pancaran evolusi dalam satu peristiwa yang berlaku sekitar 575 jtd dengan nama cadangannya letupan Avalon. Peristiwa ini berlaku sejurus Bumi bebas daripada pengglasieran menyeluruh pada tempoh Kriogen. Biota Ediakara ini sebahagian besarnya hilang sejurus berlakunya peristiwa perkembangan pesat biodiversiti yang dikenali sebagai letupan Kambria. Kebanyakan pelan badan haiwan yang wujud pada masa kini sudah muncul dalam rekod fosil pada tempoh Kambria bukannya tempoh Ediakara. Hal ini bermakna biota makroorganisma pada tempoh Kambria dijangka telah menggantikan hampir kesemua organisma yang berdominasi pada rekod fosil tempoh Ediakara, walaupun hubungan antara biota-biota pada kedua-dua tempoh geologi tersebut masih diperdebatkan.Organisma-organisma tempoh Ediakara paling awal muncul sejak sekitar 600 jtd dan berkembang pesat sehingga fosil organisma tersebut lesap jejaknya sewaktu fasa peralihan yang berdekatan tempoh Kambria sekitar 538.8 jtd. Komuniti Ediakara yang berpelbagai spesiesnya ditemui pada tahun 1995 di Sonora, Mexico, ditarikhkan kira-kira 555&nbsp;juta tahun, kira-kira sama dengan tempoh masa fosil Ediakara yang ditemui pada Bukit Ediacara di Australia Selatan dan Laut Putih di pantai Rusia. Walaupun terdapat fosil saki baki biota Ediakara yang dijumpai selewat pertengahan tempoh Kambria (510–500&nbsp;jtd), komuniti fosil Ediakara yang tinggi biodiversitinya hilang daripada rekod pada penghujung tempoh Ediakara sehingga hanya meninggalkan sedikit sahaja serpihan ekosistem yang pernah berkembang. Pelbagai hipotesis wujud untuk menjelaskan kehilangan biota ini, termasuk kepincangan bukti dari aspek pemeliharaan, persekitaran yang berubah-ubah, kemunculan pemangsa, serta terdapatnya persaingan kemandirian dengan bentuk hidupan lain. Suatu pensampelan stratum Ediakara Akhir merentasi Baltica  yang dilaporkan pada tahun 2018 telah mencadangkan terdapat proses diversifikasi organisma, bertepatan dengan keadaan-keadaan yang berkaitan rapat dengan produktiviti keseluruhan yang rendah, daripada produktiviti keseluruhan tersebut tinggi peratusan produktiviti disumbang oleh bakteria, yang seterusnya mungkin membawa kepada kepekatan tinggi bahan-bahan organik terlarut di lautan.
Proses pengkategorian organisma Ediakara pada pokok kehidupan telah terbukti mencabar; malah tidak dapat dipastikan bahawa kebanyakan daripada mereka adalah haiwan, dengan terdapat cadangan yang mereka merupakan sejenis kulampair (simbion kulat-alga), alga, protista yang dikenali sebagai foraminifera, kulat atau koloni mikrob, atau makluk perantaraan antara tumbuhan dan haiwan. Morfologi dan tabiat beberapa taksa (cth. *Funisia dorothea*) mencadangkan terdapatnya hubungan biota Ediakara dengan Porifera atau Cnidaria (cth genus *Auroralumina* ). Genus *Kimberella* pula mungkin menunjukkan persamaan dengan moluska, dan terdapat organisma lain yang dianggap mempunyai simetri dua hala walaupun bersifat kontroversi. Kebanyakan fosil makroskopik berbeza secara morfologi daripada bentuk hidupan pada tempoh masa kemudian, ini kerana fosil-fosil tersebut menyerupai bentuk cakera, tiub, beg berisi lumpur atau tilam bergegebar. Disebabkan oleh kesukaran untuk menyimpulkan hubungan evolusi antara organisma-organisma tersebut, beberapa ahli paleontologi telah mencadangkan bahawa organisma-organisma tersebut mewakili susur galur yang telah pupus sepenuhnya yang tidak menyerupai mana-mana organisma hidup. Ahli paleontologi Adolf Seilacher mencadangkan sebuah kategori peringkat subalam berasingan yakni subalam **Vendozoa** (kini dinamakan semula sebagai subalam **Vendobionta**) dalam hierarki Linnaeus untuk biota Ediakara. Jika organisma-organisma misteri tersebut tidak ada keturunan, bentuk anehnya mungkin dilihat sebagai "eksperimen yang gagal" dalam kehidupan multisel, dengan kehidupan multisel kemudiannya berkembang secara bebas daripada organisma bersel tunggal yang tidak berkaitan. Kajian pada tahun 2018 mengesahkan bahawa salah satu fosil yang paling menonjol dan ikonik pada zaman itu iaitu *Dickinsonia* mempunyai kolesterol, dan hal ini mencadangkan terdapat pertalian antara biota ini dengan haiwan, kulat atau alga merah.

## Rujukan


## Bacaan lanjut

*  — Excellent further reading for the keen – includes many interesting chapters with macroevolutionary theme.
*  — A popular science account of these fossils, with a particular focus on the Namibian fossils.
* 

## Pautan luar

*  — Ediacaran biota review article, with nice illustrations
*  — Thorough, though slightly out-of-date, description
*  — compilation up to 7/2010
* 
* 
* 
*  — ABC TV show on Ediacaran fossils at Nilpena

* Ediacara Biota on In Our Time at the BBC, 2009, radio program